ลูกศิษย์ตาบัวบุกแบงก์ชาติ
ลูกศิษย์หลวงตาบัวบุกแบงก์ชาติ ถามความชัดเจน ใช้เงินในคลังหลวง
7 ต.ค. 2554

ลูกศิษย์หลวงตาบัวบุกแบงก์ชาติ ถามความชัดเจน ใช้เงินในคลังหลวง
พระครูอรรถกิจ นันทคุณ เจ้าอาวาสวัดป่าดอยลับงา จ.กำแพงเพชร ผู้ประสานงานแนวร่วมประชาชนป้องกันคลังหลวง นำคณะลูกศิษย์ หลวงตามหาบัว ญาณสัมปันนโน ทั้งที่เป็นพระสงฆ์และประชาชนทั่วไป ประมาณ 50 คน เดินทางมาขอเข้าพบ ผู้ว่าการธนาคารแห่งประเทศไทย เพื่อสอบถามความชัดเจน ถึงแนวนโยบายของรัฐบาลในการนำเงินทุนสำรองระหว่างประเทศ ไปใช้ในการตั้งกองทุนสำรองความมั่งคั่งแห่งชาติ ว่า มีรายละเอียดความชัดเจนอย่างไรบ้าง 
พระครูอรรถกิจ กล่าวว่า ที่เดินทางมาวันนี้ เพราะยังมีความกังวล เนื่องจาก การหารือล่าสุดของทางรัฐบาลและแบงก์ชาติ ได้พูดถึงการแก้ไขบัญชี เพื่อให้มีกำไร หรือเพื่อให้สามารถมีเงินนำไปตั้งกองทุนความมั่งคั่งแห่งชาติได้ ทำให้คณะลูกศิษย์ ต้องการทราบรายละเอียดว่า การแก้ไขตกแต่งบัญชีดังกล่าว จะกระทบกับเงินคลังหลวงทั้ง 3 บัญชีหรือไม่ เพราะจุดยืนของคณะลูกศิษย์ก็คือ ไม่ให้แตะต้องคลังหลวง ทั้ง 3 บัญชี ของทุนสำรองได้เป็นดี 
" คำว่าคลังหลวงของเรา หมายถึงทั้ง 3 บัญชี ในทุนสำรองระหว่างประเทศถ้ารัฐบาล ไม่แตะต้องคลังหลวงได้เลยก็จะเป็นการดี ถ้าสมมติ จำเป็นต้องทำจริงๆ ก็อยากจะให้ใช้เฉพาะบัญชีกำไรพิเศษประจำปี ที่หลวงตามหาบัวเคยผ่อนผันให้นำไปใช้ได้เท่านั้น" พระครูอรรถกิจ กล่าว